HU Az Európai Unió Hivatalos Lapja L 140/19

A BIZOTTSÁG HATÁROZATA

(2008. március 11.)

az Olaszország által a hátrányos helyzetű térségekben végrehajtandó beruházások javára létrehozott C 28/07. (korábbi NN 33/07) számú állami támogatásról

(az értesítés a C(2008) 831. számú dokumentummal történt)

(Csak az olasz nyelvű szöveg hiteles.)

(EGT-vonatkozású szöveg)

(2008/400/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre és különösen annak 88. cikke (2) bekezdésének első albekezdésére,

tekintettel az Európai Gazdasági Térségről szóló megállapodásra és különösen annak 62. cikke (1) bekezdésének a) pontjára,

miután felkérte az érdekelt feleket, hogy a fent említett rendelkezések alapján tegyék meg észrevételeiket (1), és ezen észrevételek figyelembevételével,

mivel:

I. ELJÁRÁS

(1) 2007. február 26-án Olaszország elfogadta a 2007. évi 17. számú törvényt (2), amelynek 4. cikke 4a. bekezdése egy, a Bizottság által 2001-ben, illetve 2002-ben jóváhagyott (3), és 2006. december 31-ig érvényben lévő regionális támogatási program meghosszabbításáról rendelkezik, amely a támogatott térségekben végrehajtott új beruházások esetében automatikus adójóváírást tesz lehetővé.

(2) A Bizottság 2007. március 7-i D/50987 levelében tájékoztatást kért az olasz hatóságoktól a 2007. évi 17. számú törvény 4. cikkének 4a. bekezdésével kapcsolatban. Az olasz hatóságok válaszát a Bizottság 2007. március 19-én vette nyilvántartásba (A/32387).

(3) 2007. július 10-i levelében (4) a Bizottság tájékoztatta Olaszországot azon határozatáról, hogy a 2007. évi 17. számú törvény 4. cikkének 4a. bekezdésében szereplő intézkedéssel kapcsolatban megindítja a 88. cikk (2) bekezdése szerinti hivatalos vizsgálati eljárást.

(4) Az eljárás megindítására vonatkozó bizottsági határozatot közzétették az Európai Unió Hivatalos Lapjában (5). A Bizottság felkérte az érdekelteket, hogy nyújtsák be a tárgyalt intézkedéssel kapcsolatos észrevételeiket.

(5) Az érdekeltek egyikétől sem érkezett észrevétel.

(6) Az olasz hatóságok a 2007. július 24-i (a Bizottságnál 2007. július 25-én nyilvántartásba vett) levelükben tájékoztatták a Bizottságot azon szándékukról, hogy hatályon kívül helyezik a kérdéses rendelkezést. 2007. október 9-i elektronikus levelükben az olasz hatóságok megerősítették e szándékukat, és bemutatták a kérdéses rendelkezés hatályon kívül helyezésére irányuló jogszabálytervezetet.

(7) 2007. november 23-án a Bizottság arra kérte az olasz hatóságokat, hogy mutassák be a kérdéses rendelkezés hatályon kívül helyezésére irányuló végleges, immár elfogadott jogszabályt.

(8) Az olasz hatóságok a Bizottsághoz 2008. január 15-én beérkezett levelükben bemutatták a 2007. évi 17. számú törvény 4. cikke 4a. bekezdésének hatályon kívül helyezéséről szóló végleges jogszabályt.

II. AZ INTÉZKEDÉS LEÍRÁSA

(9) Az intézkedés célja az volt, hogy egy 2006. december 31-én hatályát vesztő, jóváhagyott regionális támogatási program keretében támogatható beruházások esetében meghosszabbítsa a kiadások felmerülésének határidejét.

(10) A regionális támogatási program (N646/a/2000) értelmében – amelynek célja a 2000–2006 közötti időszakra vonatkozó, és 2006. december 31-éig érvényben lévő regionális támogatási térkép (6) alapján támogatott olaszországi tartományok fejlődésének elősegítése volt – a kedvezményezettek pozitív nettó beruházások végrehajtása révén, amelyek megállapítására számviteli megközelítés alapján került sor, a 2007. január 1. előtt felmerült kiadások után adójóváírásra vonatkozó jogot szereztek. Az eredeti támogatási rendszert 2002-ben, egy költségvetési korlátozási mechanizmus bevezetésével módosították, amelynek alapján a kedvezményezettnek a források elkülönítése iránti kérelmet kell benyújtania az adóhatósághoz. A módosítás következtében sem a támogatási program időtartama, sem az az előírás nem változott, amelynek értelmében a program kizárólag a 2007. előtt végrehajtott beruházásokra vonatkozik.

(11) A 2007. február 26-i 17. számú törvény 4. cikke 4a. bekezdésének elfogadásával az olasz hatóságok a beruházások végrehajtásának határidejét 2008-ig meghosszabbították.

III. AZ ELJÁRÁS MEGINDÍTÁSÁNAK OKAI

(12) Az eljárás megindításának okait a Bizottság a hivatalos vizsgálati eljárás megindításáról szóló határozatának 4.1. és 4.2. szakaszában fejtette ki.

IV. OLASZORSZÁG ÉSZREVÉTELEI

(13) Az olasz hatóságok a 2007. július 24-i levelükben tájékoztatták a Bizottságot azon szándékukról, hogy hatályon kívül helyezik az intézkedést.

(14) 2007. október 9-én az olasz hatóságok arról biztosították a Bizottságot, hogy az intézkedést az olasz kormány által 2007. szeptember 28-án elfogadott 2008. évi költségvetési törvénytervezet 3. cikkének 18. bekezdése el fogja törölni.

(15) Az olasz hatóságok – a Bizottság azon kérésére, hogy mutassák be az intézkedés hatályon kívül helyezésére irányuló végleges jogszabályt – 2008. január 15-én elküldték a Bizottságnak a 2008. évi költségvetési törvény (7) 1. cikke 65. bekezdésének szövegét, amely a 2007. február 26-i 17. számú törvény 4. cikke 4a. bekezdésének eltörléséről rendelkezik.

V. ÉRTÉKELÉS

(16) A 2008. évi költségvetési törvény 1. cikkének 65. bekezdése hatályon kívül helyezte az eredeti támogatási rendszer tekintetében a 2007. évi 17. számú törvény 4. cikke 4a. bekezdése által bevezetett módosítást, azaz a támogatható beruházások 2008-ig való meghosszabbításának lehetőségét. A 2008. évi költségvetési törvény 1. cikkének 65. bekezdése továbbá a költségvetési források átcsoportosításáról is rendelkezik (8).

(17) Tekintettel arra, hogy a 2007-ben végrehajtott támogatható beruházások kapcsán felmerült adójóváírást csak 2008-ban, a 2007. évi adóbevalláskor lehet véglegesen visszaigényelni, azaz abban az időpontban, amikor az adóhatóság felé be kell nyújtani az adóbevallást, az adójóváírásra vonatkozóan sem jogalap, sem költségvetési forrás nem áll majd rendelkezésre.

(18) Az intézkedést tehát visszavonták, és a 2006. után felmerült kiadások tekintetében a 2007. évi 17. számú törvény 4. cikkének 4a. bekezdése alapján nem lehet adójóváírást igénybe venni.

VI. KÖVETKEZTETÉS

A fentiekre tekintettel a Bizottság úgy véli, hogy a beruházások támogatható kiadásainak a 2008-as évre történő meghosszabbításával kapcsolatban a Szerződés 88. cikkének (2) bekezdése szerint indított hivatalos vizsgálati eljárás tárgytalanná vált.

ELFOGADTA EZT A HATÁROZATOT:

1. cikk

Mivel a kérdéses intézkedést Olaszország hatályon kívül helyezte, ezen eljárás tárgytalanná vált és lezárásra kerül.

2. cikk

E határozat címzettje az Olasz Köztársaság.

Kelt Brüsszelben, 2008. március 11-én. a Bizottság részéről Neelie KROES a Bizottság tagja

(1) HL C 187., 2007.8.10., 13. o.

(2) Az Olasz Köztársaság Hivatalos Lapjának 2007. február 26-i 47. száma.

(3) N 646/A/00. számú állami támogatás – Hátrányos helyzetű térségekben végrehajtott beruházásokhoz kapcsolódó adójóváírás (HL C 149, 2001.5.19., 11. o.) és N 324/02. számú állami támogatás – A Szerződés 87. cikke (3) bekezdése a) pontja szerint mentesített régiókban, valamint a 87. cikk (3) bekezdése c) pontja szerint mentesített, Abruzzo és Molise tartományokban található régiókban végrehajtott beruházásokhoz kapcsolódó adójóváírás (HL C 239, 2002.10.4., 2. o.).

(4) A Bizottság levele C(2007) 3260 végleges.

(5) HL C 187., 2007.8.10., 13. o.

(6) A Bizottság 2000. március 13-i (HL C 175., 2000.6.24., 11. o.) és 2000. szeptember 20-i (HL C 105., 2002.4.20.) levele.

(7) A 2007. december 24-i 244. számú törvény 1. cikkének 65. bekezdése – Az éves és többéves költségvetés kidolgozására vonatkozó rendelkezések (Disposizioni per la formazione del bilancio annuale e pluriennale dello Stato) (2008. évi költségvetési törvény), az Olasz Köztársaság Hivatalos Lapjának 2007. december 28-i 300. száma (rendes melléklet). Újból közzétéve az Olasz Köztársaság Hivatalos Lapjának 2008. január 12-i 10. számában (rendes melléklet).

(8) 1. cikk, 65. bekezdés: „Il quinto periodo del comma 1 dell'articolo 8 della legge 23 dicembre 2000, n. 388, introdotto dal comma 4-bis dell'articolo 4 del decreto-legge 28 dicembre 2006, n. 300, convertito, con modificazioni, dalla legge 26 febbraio 2007, n. 17, č soppresso. In relazione a quanto previsto dal primo periodo del presente comma e in considerazione dell'effettivo utilizzo dei crediti d'imposta previsti dagli articoli 7 e 8 della legge 23 dicembre 2000, n. 388, le risorse finanziarie a tal fine preordinate, esistenti presso la contabilitŕ speciale 1778 – Fondi di bilancio, sono ridotte di 1 500 milioni di euro. Le predette risorse sono versate al bilancio dello Stato nella misura di 450 milioni di euro per l'anno 2008 e di 525 milioni di euro per ciascuno degli anni 2009 e 2010”. (A 2000. december 23-i 388. számú törvényerejű rendelet 8. cikkének 1. bekezdését, amelyet a 2006. december 28-i 300. törvényerejű rendelet 4. cikkének 4a. bekezdése vezetett be, és a 2007. február 26-i 17. számú törvény módosított, el kell hagyni. E bekezdés első mondatával összefüggésben, illetve tekintettel a 2000. december 23-i 388. számú törvény 7. és 8. cikkében megállapított adójóváírás tényleges igénybevételére, az e célra előirányzott – az 1778. költségvetési tétel alatt szereplő – költségvetési források 1,5 milliárd EUR-val csökkennek. Az említett források céljára a költségvetésben 2008-ra vonatkozóan 450 millió EUR, 2009–2010-re vonatkozóan pedig 525-525 millió EUR szerepel).